钦定古今图书集成/明伦汇编/氏族典/第337卷 > 刘保勋
## 钦定古今图书集成/明伦汇编/氏族典/第337卷 > 刘保勋

按《宋史刘保勋传》，“保勋字修业，河南人。父处让，仕后
唐，入晋拜枢密使，出为彰德军节度，保勋随父署衙
内都校。父卒，补供奉官，桑维翰奏擢为太常丞，历汉
为秘书丞。周广顺初，兼大理正，迁工部员外郎。宋初，
拜户部。太平兴国初，迁祠部郎中，通判晋州。二年，选
为江南西路转运使。太宗征晋阳，改户部郎中，为随”
军转运使。太原平，命知并州。逾年，召入判大理寺，出
知昇州。是冬，召归，迁兵部郎中。八年，拜右谏议大夫，
俄知开封府。雍熙二年，权御史中丞。三年春，命曹彬
等征幽州，保勋以本官知幽州行府事。会王师不利，
济巨马河，保勋陷淖中死。保勋三子：二子先保勋死，
季子随没，以其孙巨川为嗣。至道三年，又录其次孙
世长为正字。